**KUULOLLA-LEHTIÄ KYMMENEN VUOTTA 2003-2013**

Pöydällä edessäni on pino Kuulolla – lehtiä. Kymmenen vuoden lehdet. Pino on itse asiassa aika pieni.

Lehden ulkoiset mitat ovat pysyneet samoina koko ajan, eli se on A5:n kokoinen vihko. Viime numerossa kerroin lehden syntymisestä ja että kansilehden väri valittiin vuodenaikojen mukaan. Niinpä vuoden 2008 viimeisen lehden kansi oli punainen, koska se ilmestyi silloin joulun alla. Seuraava numero koki kunnon muodon muutoksen. Lehti oli aikaisemmin teetetty Keravan Kopiopalvelussa, nyt lehteä ruvettiin painamaan Savion Kirjapainossa ja kanteen saatiin värivalokuva. Tämä ensimmäinen värivalokuva oli Tuusulan järven jäällä pidetystä retkiluistelutapahtumasta, taustalla näkyi Tuusulan kirkko. Tapahtumassa oli mukana myös nykyinen presidenttimme Sauli Niinistö. Siinä lehdessä ei ollut muita värikuvia. Seuraavina vuosina värivalokuvien määrä lehdessä lisääntyi ja nyt niitä voi olla neljällä ensimmäisellä ja neljällä viimeisellä sivulla.

Valokuvia oli aikaisemminkin ollut lehdessä, mustavalkoisia, ensimmäisen kerran Talvi-Kuulolla lehdessä v. 2006.

Sivumääräkin on kasvanut huimasti. Ensimmäisessä lehdessä sivuja oli kahdeksan, parin viime vuoden ajan 24. Myös ilmestymiskerrat ovat lisääntyneet neljään kertaan vuodessa. Painos on kasvanut 300:sta 800:aan.

Lehtiä selaillessa voi tehdä monenlaisia havaintoja yhdistyksen toiminnasta. Esimerkiksi kuulopalvelutoiminnasta. Kuulopalvelutunteja oli kymmenen vuotta sitten vain Keravalla ja Järvenpäässä. Kaksi vuotta myöhemmin alkoi toiminta Hyrylässä ja Klaukkalassa ja sitten seuraavana vuonna myös Nurmijärvellä. Kellokoskella ja Jokelassa kuulopalvelutoiminta aloitettiin v. 2009 ja Nikkilässä v. 2012. Sanoisin, että aika vaikuttava kattaus! Kahdeksassa eri paikassa, lisäksi useita paristomyyjiä.

Toivottavasti jäsenet osaavat löytää nämä tunnit ja niiden tarjoamat palvelut!

Virkistystilaisuuksia ja retkiä oli järjestetty joka vuosi, joinakin useampikin retki. Kotimaassa oli retkeilty mm. Kotkassa, Pienellä Postitiellä, Lappeenrannassa, Lohjalla Vironperässä ja Tytyrin kaivoksessa, Tampereella ja Tyrväällä, Heinolan kesäteatterissa, Pyynikillä, Lahden kaupunginteatterissa, Hyrsylän mutkassa ja Riihimäen teatterissa, TV-yleisönä Tampereella ja Helsingissä. Olipa käyty katsastamassa Lempäälän uusi Ideapark ja Tuurin Kyläkauppa, Eduskuntataloa ja Tamminiemeä unohtamatta.

Itäiseen naapuriin oli tehty kaksi retkeä, ensin Viipuriin ja sitten Pietariin. Myös Viroon oli tehty kaksi retkeä, kylpyläretki ja toisella kerralla tutustuttu Viron kauneimpiin saariin. Tulevana kesänä tehdään retki Latviaan.

Pikkujouluja oli vietetty milloin risteillen Tallinnaan tai muulla tavoin.

Bocciaa on pelattu viime syksystä asti.

Vuosi 2005 oli juhlavuosi, yhdistys täytti 30 vuotta. Juhlat olivat Järvenpään Seuratalolla, juhlapuhujana oli silloinen ulkoministeri Erkki Tuomioja. Juhlassa jaettiin myös ansiomerkkejä kuten myös viime pikkujoulujuhlassa.

Yhdistyksen omien retkien lisäksi tarjolla oli ollut Uudenmaan piirin järjestämiä virkistyspäiviä, retkiä, teatterissa- ja oopperassa käyntejä sekä erilaisia askartelutilaisuuksia.

Kuuloiltoja oli järjestetty joka vuosi useampikin. Näissä tilaisuuksissa eri alojen asiantuntijat luennoivat ja kuulijat voivat kysellä heiltä. Vieraina oli mm. lääkäreitä, kuulontutkijoita, apuväline-esittelijöitä, kunnan sosiaalitoimen haltija, sosiaalilautakunnan puheenjohtaja, korvakappaleentekijä, tinnituksen erikoisasiantuntija.

Räätälöityjä kurssejakin oli järjestetty. Keravalla oli lukuvuoden ajan viitotun puheen opetusta tarjolla. Tänä keväänä oli tarjolla tietokonekoulutusta.

Muuten, lehden historian toistaiseksi ainoat mainokset, neljä kappaletta oli Syys-Kuulolla 3/2005 numerossa.

Lehden sisältöön on kuulunut myös jäsenten palsta, johon jäsenet ovatkin lähettäneet hyvin monenlaista postia. On julkaistu useita kertomuksia omasta huonokuuloisuudesta, erilaisia muisteluita, ruokareseptejä, vitsejä…

Edelleen jäsenten posti on tervetullutta, osoite on yhteystiedoissa!

Lehdessä on tehty kaksi kertaa jäsenistön mielipidekysely. V. 2003 kyseltiin virkistyksestä ja v. 2005 toiminnan kehittämisestä. Nyt tässä lehdessä on kysely virkistys- ja retkitilaisuuksista. Toivottavasti hallitus saa runsaasti vastauksia ja ehdotuksia!

Lehteä ovat toimittaneet vuosina 2003-2005 Aino Heikkilä ja Paula Hiltunen, vuosina 2005-2008 Kaisa Venho ja 2009-> Olavi Taipale ja Kaisa Venho

Näin muisteli Kaisa ja toivottaa mukavia lukuhetkiä!